Jakub Nowak-Horjanski

Jakub Nowak-Horjanski ( Jacob Noack, pseudonym: Neander; * 3. junija 1864 na Horje, † 21. februara 1938 we Worklecach) bě serbski katolski farar, domiznowědnik a spisowaćel.

 Žiwjenje 
Narodźi so jako prěnje dźěćo Horjanskeho žiwnosćerja Mikławša Nowaka a jeho mandźelskeje Marje, rodź. Šefrichec z JaseńcyKřćeńska kniha Chróšćanskeje wosady; zapisk 41/1864 a bě wot 1881 hač do 1890 chowanc Serbskeho seminara w Praze. Tam wopytowaše wot 1882 do 1887 němski Małostronski gymnazij a studowaše potom hač do 1890 teologiju. 1891 dokónči swój studij w Kölnje. Po nawróće do Łužicy skutkowaše wot 1891 do 1896 najprjedy jako kapłan w Radworju a wot 1896 do 1902 při Serbskej cyrkwi w Budyšinje. Wot 1903 do 1931 bě z Radworskim fararjom. W lěće 1931 poda so na wuměnk do Worklec.

 Skutkowanje 
mini|Nowakowy pomnik blisko Hory
Hižo jako gymnaziast a čłon Praskeho towarstwa „Serbowka“ pisaše za časopisaj Łužiski Serb a Łužica. Jako kapłan w Radworju załoži tam Raiffeisenowu lutowarnju a bě sobuzałožer spěwanskeho towarstwa Meja. Wot 1897 do 1905 bě redaktor časopisa Serbski Hospodar a wobdźěleny na załoženju Budyskeho serbskeho towarstwa Jednota. Za serbske dźiwadło spisa něhdźe dźesać žortnych a chutnych hrow. 

mini|Rowy fararjow Krala, Nawki a Nowaka na Radworskim kěrchowje
Přez lětdźesatki zaběraše so Nowak tež z domiznowědu a zarjadowa 1905 w Radworskej starej cyrkwi mały muzej cyrkwinskeho wuměłstwa. 1920 wuńdźe jeho wuznamne domiznostawizniske dźěło Wobrazy z cyrkwinskich stawiznow katolskich Serbow.

Nowak pućowaše za tehdyši čas poměrnje husto a daloko, tak na přikład do Italskeje, Palestiny, Egyptowskeje, Norwegskeje a Ruskeje. 1930 wozjewi Pućowanske dopomnjenki.

Wot 1888 bě Nowak-Horjanski čłon Maćicy Serbskeje.

Składnostnje jeho 150. narodnin stajichu jemu blisko ródneje Hory pomnik.

 Twórby 
 Přehlad serbskeje mytologije. We Łužicy 5 (1886), str. 69–71, 80, 84–85, 93–94
 Zasonamakanka. Činohra, Budyšin 1911.
 Wšitcy zjednani. Struchłohra, Budyšin 1913.
 We wudawarni Kukečanskich nowin. Žortna hra, Budyšin 1913.
 Radwor. W: Krajan 1926, str. 41–46
 Stawizny Radworskeje šule. W: Krajan 1928, str. 57–59.

 Žórło 

 M. Cyžowa,  Muža z hibićiwym rozumom počesćili// Katolski Posoł, 10. meje 2015, str. 137

Kategorija:Serb
Kategorija:Muž
Kategorija:Rodź. 1864
Kategorija:Zemr. 1938
Kategorija:Wosoba (Hora)
Kategorija:Chowanc Serbskeho seminara
Kategorija:Wosoba (Radwor)
Kategorija:Romsko-katolski farar
Kategorija:Spisowaćel
Kategorija:Domiznowědnik
Kategorija:Awtor
Kategorija:Literatura (19. lětstotk)
Kategorija:Literatura (20. lětstotk)
Kategorija:Maćicar